સોસાયટી ઓફ ઈન્ડિયન ઓટોમોબાઈલ મેન્યુફેકચરર્સ (એસઆઈએએમ)ના આંકડા મુજબ સ્થાનિક બજારમાં કારનું વેચાણ 34.21 ટકા વધીને 1,83,885 યુનિટસ થયું છે જે અગાઉના વર્ષના સમાન ગાળામાં 1,37,012 યુનિટસ હતું. એસઆઈએએમના ડિરેકટર જનરલ વિષ્ણુ માથુરે જણાવ્યું હતું કે જીએસટીના અમલને કારણે લોકોએ ગયા વર્ષે સમાન ગાળામાં ખરીદી ટાળવાનું પસંદ કર્યુ હતું. તેમને ભાવમાં ઘટાડો થવાનો અંદાજ હતો. એટલે ચાલુ વર્ષની વૃધ્ધિ ગયા વર્ષના નીચા બેઝનું પરિણામ છે. તેમણે વધુમાં જણાવ્યું હતું કે યુટિલિટિ વ્હિકલ્સ, કાર અને વાનના વેચાણમાં અનુક્રમે 47.11 ટકા, 34.21 ટકા અને 35.64 ટકા વધારો નોંધાયો છે.